

 **REPUBLIKA HRVATSKA**

**OSJEČKO - BARANJSKA ŽUPANIJA**

 **OPĆINA STRIZIVOJNA**

KLASA: 008-02/24-01/8

URBROJ: 2158-37-02-24-1

Strizivojna, 22. kolovoza 2024.

*PREDMET: POZIV JAVNOSTI ZA DOSTAVU PRIJEDLOGA I MIŠLJENJA O NACRTU*

 *PLANA RASVJETE OPĆINE STRIZIVOJNA*

Temeljem čl. 11. Zakona o pravu na pristup informacijama („Narodne novine“ br. 25/13, 85/15 i 69/22) Općina Strizivojna provodi savjetovanje s javnošću pri donošenju Plana rasvjete Općine Strizivojna, putem svoje internetske stranice, objavom njegovog nacrta.

U prilogu predstavljamo izrađeni nacrt Plana rasvjete Općine Strizivojna.

Prema Zakonu o zaštiti od svjetlosnog onečišćenja (NN 14/19) Općina Strizivojna obvezna je izraditi Plan rasvjete za svoje administrativno područje. U suradnji s Jedinstvenim upravnim odjelom Općine Strizivojna, Regionalna energetska agencija Sjever je izradila navedeni dokument, usklađen sa svim relevantnim zakonima, propisima te s postojećim prostornim i urbanističkim planovima. Pravilnikom o zonama rasvijetljenosti, dopuštenim vrijednostima osvjetljenja i načinima upravljanja rasvjetnim sustavima (NN 128/2020) propisana su detaljna pravila o zonama rasvijetljenosti, dopuštenim vrijednostima osvjetljenja i načinima upravljanja rasvjetnim sustavima, dok su sadržaj, format i način dostave plana rasvjete propisani Pravilnikom o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete (NN 22/2023).

Svjetlosno zagađenje je kompleksan problem s ozbiljnim posljedicama na ljudsko zdravlje, ekosustave, energetsku učinkovitost i prometnu sigurnost. Ono se karakterizira promjenom prirodne razine svjetlosti noću, uzrokovanom emisijom umjetne svjetlosti iz različitih izvora poput ulične rasvjete, reklama i industrijskih postrojenja. Ovo zagađenje ima širok spektar negativnih utjecaja, uključujući poremećaje spavanja i cirkadijanog ritma, prijetnju ekosustavima, nepotrebnu potrošnju energije te povećani rizik od prometnih nesreća. Također, narušava ljepotu noćnog neba, što ima negativne posljedice za astronomsko promatranje i turizam.

Plan rasvjete je plan vanjske rasvjete i dekorativne rasvjete koji donose jedinice lokalne samouprave i Grad Zagreb, u skladu s prostornim i urbanističkim planovima, a kojim se određuju zone ugradnje rasvjete i tehnički parametri rasvjete. Obavezni dio plana se sastoji od tekstualnog i grafičkog dijela Plana rasvjete. U kontekstu sve veće urbanizacije, javna rasvjeta postaje ključni element infrastrukture gradova, osiguravajući sigurnost i omogućujući implementaciju modernih tehnoloških rješenja za razvoj pametnih gradova/općina. S obzirom na značajan udio potrošnje električne energije koji otpada na javnu rasvjetu, postoje veliki potencijali za energetske uštede kroz modernizaciju sustava, poput integracije sustava daljinskog upravljanja i nadzora te zamjene starih svjetiljki LED svjetiljkama. Planovi rasvjete, usklađeni s urbanističkim planovima, ključni su dokumenti za upravljanje vanjskom rasvjetom i promicanje energetske učinkovitosti, kao što to radi Općina Strizivojna u skladu sa svojim strateškim dokumentima.

Prema Pravilniku NN 128/2020, Republika Hrvatska je podijeljena na pet zona rasvijetljenosti, ovisno o aktivnostima i sadržajima u tim područjima. Zona E0 čini 43,30 % ukupne površine Općine Strizivojna te obuhvaća područja prirodne rasvijetljenosti, gdje vanjska rasvjeta ozbiljno narušava prirodni okoliš, uključujući šumska područja, livade i vodena tijela. Zona E1, područja tamnog krajolika, obuhvaća ruralna i urbana područja s ograničenom noćnom aktivnošću, posebno važna za divlje vrste te čini 47,98 % ukupne površine. Zona E2 čini 7,84 % ukupne površine i obuhvaća područja niske ambijentalne rasvijetljenosti, gdje se vizura ljudi i korisnika prilagođava umjerenom osvjetljenju. Zona E3 čini 0,88 % ukupne površine i odnosi se na područja srednje ambijentalne rasvijetljenosti, gdje je vizura ljudi prilagođena umjerenim do srednje jakim razinama rasvijetljenosti. Primjećuje se kako je najveći udio ukupne površine u zonama E0 i E1, odnosno područja prirodne rasvijetljenosti i tamnog krajolika. Zaključujemo da na administrativnom području Općine Strizivojna prevladava prirodni okoliš, urbana područja s ograničenom noćnom aktivnosti te građevine unutar prirodnih područja otvorenog prostora.

Rasvijetljenost u svakoj zoni ovisi o namjeni pojedinih površina, uz cilj očuvanja prirodnog okoliša i osiguranja sigurnosti. Vanjska rasvjeta u svakoj zoni prilagođava se razini aktivnosti, omogućujući smanjenje intenziteta svjetla radi energetske učinkovitosti i prilagodljivosti okolišu.

Prema Glavnom elektrotehničkom projektu, nova rasvjeta u Općini Strizivojna će imati ugrađen sklop koji omogućava regulaciju nivoa osvijetljenosti za potrebe polunoćne i cjelonoćne rasvjete, odnosno mogućnost prigušenja rasvjete tijekom noći kada je manji intenzitet prometa. Automatski režim upravljanja javnom rasvjetom predviđen je pomoću uređaja s više relejnih izvoda, a temelji se na solarnoj krivulji specifičnoj za geografsku širinu i dužinu lokacije. Pri sumraku, uređaj uključuje rasvjetu u cjelonoćnom režimu. Tijekom tog režima svjetiljke rade sa 100 % svjetlosnog toka, dok u reduciranom režimu rade sa 60 % svjetlosnog toka. Ovaj sustav omogućava uštedu električne energije od 30-40%, uz zadržavanje ravnomjernosti osvjetljenja. Trenutno, vanjska rasvjeta u Općini Strizivojna radi u cijelonoćnom režimu.

Mjere zaštite posebno osjetljivih područja od svjetlosnog onečišćenja uključuju sprečavanje nepotrebnih i štetnih emisija svjetlosti u i izvan područja koje je potrebno osvijetliti. Također, uključuju zaštitu noćnog neba, prirodnih vodnih tijela i zaštićenih područja od umjetne rasvjete, uzimajući u obzir zdravstvene, biološke, ekonomske, kulturne, pravne, sigurnosne, astronomske i druge uvjete i potrebe. Mjere zaštite od svjetlosnog onečišćenja ne smiju ugroziti okoliš, kvalitetu života sadašnjih i budućih generacija te moraju biti usklađene s propisima o zaštiti na radu i zaštiti zdravlja ljudi.

Predložene smjernice za razvoj sustava javne rasvjete imaju za cilj smanjenje potrošnje energije uz održavanje ili poboljšanje kvalitete rasvjete. Kriteriji uključuju zadovoljavanje svjetlotehničkih uvjeta, povećanje energetske učinkovitosti te usklađenost s propisima o zaštiti od svjetlosnog onečišćenja. Smjernice obuhvaćaju sustavno gospodarenje energijom, integraciju infrastrukture i korištenje obnovljivih izvora energije. Na primjer, inteligentni sustav upravljanja koristi protokol DALI za digitalnu kontrolu rasvjete, dok se smanjenje svjetlosnog onečišćenja postiže zamjenom starih svjetiljki novima s kvalitetnijom optikom. Integracija infrastrukture javne rasvjete omogućuje korištenje rasvjete za punionice električnih automobila, nadzorne kamere i druge svrhe, čime se smanjuju investicijski troškovi. Provodi se i energetski pregled radi detaljnih smjernica za ostvarenje energetskih ušteda. Dosljednost temperature boje svjetla također se promiče radi smanjenja umora i poboljšanja kvalitete rasvjete.

Za uspješnu provedbu projekata poboljšanja sustava javne rasvjete ključno je uključiti nekoliko ključnih dionika. Općina Strizivojna, kao vlasnik sustava javne rasvjete, ima izravan utjecaj na financiranje i provedbu projekata te prijavljuje projekte na nacionalne i europske natječaje radi osiguravanja financijskih sredstava. Energetska agencija pruža stručnu podršku lokalnim jedinicama samouprave i održavateljima javne rasvjete te verificira rezultate projekata. Konzervatorski odjel Ministarstva kulture bitan je za očuvanje vizualnog identiteta grada i starije gradske jezgre, osiguravajući kvalitetnu obnovu i revitalizaciju prostora. Mještani trebaju biti uključeni u planiranje kako bi se osigurala podrška i osjećaj sigurnosti korisnika javnih prostora. Mediji imaju važnu ulogu u informiranju mještana o projektima i potrebi njihovog sudjelovanja, što je ključno za uspjeh implementacije.

U skladu s lokalnim i regionalnim planovima te strateškim dokumentima, Općina Strizivojna je istaknula važnost povećanja energetske učinkovitosti kroz rekonstrukciju postojeće javne rasvjete, dok istovremeno stavlja naglasak na održivi razvoj Općine. Planom rasvjete Općine Strizivojna nastavlja se dosadašnja politika usmjerena prema ekonomskom i infrastrukturnom napretku Općine.

S obzirom na važnost navedenog dokumenta i na odredbu čl. 11. navedenog Zakona, pozivamo Vas da se aktivno uključite i svoje prijedloge i mišljenja dostavite na e-mail: opcina@strizivojna.hr ili osobno u Pisarnicu Općine Strizivojna, Braće Radića 172, 31410 Strizivojna.

Savjetovanje s javnošću je otvoreno do 21. rujna 2024. godine.

Po isteku roka za dostavu mišljenja i prijedloga Općina Strizivojna će izraditi i objaviti na svojoj internetskoj stranici izvješće o savjetovanju s javnošću koje će dostaviti Općinskom vijeću.